ДИРЕКТИВА 2009/146/ЕО НА КОМИСИЯТА
от 26 ноември 2009 година
за поправка на Директива 2008/125/ЕО за изменение на Директива 91/414/ЕИО на Съвета с цел включване на алуминиев фосфид, калциев фосфид, магнезиев фосфид, цимоксанил, додеморф, метилов естер на 2,5-дихлорбензоена киселина, метамитрон, сулкотрион, тебуконазол и триадименол като активни вещества
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално член 6, параграф 1, втора алинея, второ тире от нея,
като има предвид, че:
(1)
Директива 2008/125/ЕО на Комисията (2) съдържа терминологични грешки по отношение употребите на алуминиев фосфид, калциев фосфид и магнезиев фосфид, които могат да бъдат разрешавани. Тези грешки следва да бъдат поправени.
(2)
Мерките, предвидени в настоящата директива, са съобразени със становището на Постоянния комитет по хранителната верига и здравето на животните,
ПРИЕ НАСТОЯЩАТА ДИРЕКТИВА:
Член 1
Приложението към Директива 2008/125/ЕО се поправя, както следва:
1.
В част А в седмата колона (специфични разпоредби), ред № 266 (алуминиев фосфид) първото и второто изречение се заменят със следния текст:
„Може да се разрешава за употреба единствено като инсектицид, родентицид, талпицид и лепороцид под формата на готови за употреба продукти, съдържащи алуминиев фосфид.
Може да се разрешава за употреба единствено на открито, ако се употребява като родентицид, талпицид и лепороцид.“
2.
В част А в седмата колона (специфични разпоредби), ред № 267 (калциев фосфид) първото изречение се заменя със следния текст:
„Може да се разрешава за употреба единствено на открито като родентицид и талпицид под формата на готови за употреба продукти, съдържащи калциев фосфид.“
3.
В част А в седмата колона (специфични разпоредби), ред № 268 (магнезиев фосфид) първото и второто изречение се заменят със следния текст:
„Може да се разрешава за употреба единствено като инсектицид, родентицид, талпицид и лепороцид под формата на готови за употреба продукти, съдържащи магнезиев фосфид.
Може да се разрешава за употреба единствено на открито, ако се употребява като родентицид, талпицид и лепороцид.“
Член 2
Най-късно до 28 февруари 2010 г. държавите-членки следва да приемат и публикуват необходимите за спазване на настоящата директива законови, подзаконови и административни разпоредби. Те следва незабавно да уведомят Комисията за текста на тези разпоредби и да предоставят таблица на съответствието между тези разпоредби и настоящата директива.
Те следва да прилагат тези разпоредби, считано от 1 март 2010 г.
Когато държавите-членки приемат тези разпоредби, в тях следва да се съдържа позоваване на настоящата директива или то следва да се извърши при официалното им публикуване. Условията и редът на позоваване се определят от държавите-членки.
Член 3
Настоящата директива влиза в сила в деня след публикуването ѝ в Официален вестник на Европейския съюз.
Член 4
Адресати на настоящата директива са държавите-членки.
Съставено в Брюксел на 26 ноември 2009 година.